M'għandi l-ebda dubju li jrid jgħaddi ż-żmien biex nibnu kunsens Ewropew dwar il-migrazzjoni. Iżda l-ewwel u qabel kollox, irridu nrażżnu l-migrazzjoni illegali u din għandha tkun il-prijorità tagħna. Illum nistenna li l-KE jibgħat messaġġ qawwi. Dawk kollha li jfittxu l-asil li mhumiex leġittimi m'għandhom l-ebda garanzija li ser jibqgħu fl-Ewropa. B'dan il-messaġġ biss nistgħu nagħmlu progress reali dwar ir-rilokazzjoni mill-Italja u l-Greċja. Illum m'għandna l-ebda kunsens fost l-Istati Membri dwar kwoti obbligatorji għall-migranti. Iżda fl-istess ħin l-iskema volontarja ma tistax tintuża bħala skuża biex ma jsir xejn. Nista' nifhem dawk li jridu dan il-mekkaniżmu volontarju, iżda huma se jkunu kredibbli biss jekk jagħtu impenji preċiżi u sinifikanti sa mhux aktar tard mill-aħħar ta' Lulju, għaliex is-solidarjetà mingħajr is-sagrifiċċju hija ipokrisija pura. Issa m'għandniex bżonn dikjarazzjonijiet vojta fuq is-solidarjetà, iżda fatti u numri biss. It-tieni, fuq ir-Renju Unit. Il-kollega tagħna l-Prim Ministru Cameron ser jikkondividi magħna l-pjanijiet tiegħu tar-referendum. Hemm xi tħassib tal-Brittaniċi li għandna nikkunsidraw, iżda b'mod li jkun sikur għal kulħadd fl-Ewropa. Illum ser ikun biss il-bidu ta' dan il-proċess. Madankollu, ħaġa waħda biss għandha tkun ċara mill-bidu nett: il-valuri fundamentali tal-Unjoni Ewropea mhumiex għall-bejgħ u għalhekk mhumiex negozjabbli. Fl-aħħar iżda mhux l-inqas, il-Greċja. Għal issa, nista' biss ngħid, li għaddejja l-ħidma u li żgur għad għandhom bżonn ħafna sigħat. L-aħħar siegħat kienu kritiċi iżda qed inħoss li b'differenza mit-traġedji ta' Sofokle, din l-istorja Griega ser ikollha tmiem feliċi. Ara l-paġna tal-laqgħa